รัฐบาล พร้อมรับมือกับการดำเนินธุรกิจแบบใหม่ เสริมสร้างขีดความสามารถทางการแข่งขัน เพื่อสร้างจุดแข็งและความท้าทายใหม่
นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า ศูนย์วิเคราะห์เศรษฐกิจ ทีทีบี ได้ประเมินว่าการเปิดประเทศของจีน ซึ่งมีขนาดเศรษฐกิจใหญ่เป็นอันดับต้น ๆ ของโลก ส่งสัญญาณในทิศทางที่ดีขึ้น ซึ่งทิศทางการฟื้นตัวนี้ จะส่งผลต่อประเทศที่มีความเกี่ยวพันทางเศรษฐกิจกับจีน ทั้งนี้ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม กำชับให้ใช้โอกาสนี้ เตรียมพร้อมรับมือ ประเมินสถานการณ์ เตรียมการดำเนินธุรกิจแบบใหม่ การใช้เทคโนโลยี เสริมสร้างขีดความสามารถทางการแข่งขันของไทย สร้างจุดแข็งตามที่รัฐบาลได้เตรียมการรองรับมาอย่างต่อเนื่องโฆษกประจำสำนักนายกรัฐมนตรี กล่าวว่า การเปิดประเทศอย่างเป็นทางการของจีนจะส่งผลเชิงบวกทั้งทางตรง และทางอ้อม ปัจจัยสนับสนุนช่วยให้เศรษฐกิจไทยขยายตัวเพิ่มขึ้น คาดว่าจะส่งผลชัดเจนในช่วงครึ่งปีหลังของปี 2566 ทั้งนี้ ภาคการท่องเที่ยวคาดว่าจะมีนักท่องเที่ยวชาวจีนเดินทางมาจำนวนมาก โดยในช่วงก่อนการแพร่ระบาดของโควิด-19 ทั้งปีมีนักท่องเที่ยวจีนเดินทางมาไทยมากถึงประมาณ 10 ล้านคน คิดเป็นสัดส่วนสูงถึงร้อยละ 28 ของจำนวนนักท่องเที่ยวต่างชาติขาเข้าทั้งหมด สร้างรายได้กว่า 5 แสนล้านบาทต่อปี มีการคาดการณ์ว่าในปี 2566 จะมีนักท่องเที่ยวจีนประมาณ 5 ล้าน 3 แสนคน เดินทางมาไทย และสามารถสร้างรายได้ถึงประมาณ 4 แสนล้านบาท